**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2020. gada 13. martā**

**I. Eiropas Savienības Tieslietu un iekšlietu ministru padomes sanāksmes darba kārtība**

2020. gada 13. martā Briselē notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā tieslietu un iekšlietu ministru kopējām diskusijām ir iekļauts šāds jautājums:

* ***“Stratēģiskās vadlīnijas tieslietu un iekšlietu jomā”***

Eiropadome 2019. gada jūnijā apstiprināja Stratēģisko programmu 2019. – 2024. gadam (turpmāk – Programma) kā vispārēju ietvaru ES rīcībai nākamo piecu gadu laikā, lai turpinātu aizsargāt ES kopējās vērtības, kā arī pienācīgi reaģētu uz izaicinājumiem.

Programma cita starpā uzsver, ka ir jāturpina efektīva ārējo robežu pārvaldība kā absolūts priekšnoteikums drošības garantēšanai, jāizstrādā pilnībā funkcionējoša visaptveroša migrācijas politika, jāattīsta sadarbība ar trešajām valstīm, it īpaši nelegālās migrācijas apkarošanā un efektīvas atgriešanas veicināšanā, jāpilnveido cīņa pret terorismu un pārrobežu noziedzību, tai skaitā uzlabojot informācijas un pieredzes apmaiņu, jāpalielina ES noturība pret dabas un cilvēka izraisītām katastrofām, kā arī jāaizsargā sabiedrība no ļaunprātīgām kiberdarbībām, hibrīddraudiem un dezinformācijas.

Tematiskas diskusijas (gan dalībvalstu ekspertu, gan vēstnieku un ministru līmenī) par pasākumiem, kas būtu jāveic, lai praksē īstenotu Programmā ietvertos mērķus, aizsāka Rumānijas prezidentūra un turpināja Somijas prezidentūra.

Ņemot vērā šo diskusiju iznākumu, Horvātijas prezidentūra sagatavoja **Stratēģisko vadlīniju projektu likumdošanas un praktisko darbību plānošanai brīvības, drošības un tiesiskuma jomā (turpmāk – Vadlīnijas). To mērķis ir nodrošināt savstarpēji saskaņotu rīcību ES kopējo mērķu sasniegšanai, pārvarot pastāvošos izaicinājumus un atšķirības dalībvalstu starpā.**

**Iekšlietu jomā Vadlīnijas cita starpā paredz:**

* **Efektīvu ārējo robežu pārvaldību un Šengenas pilnvērtīgu funkcionēšanu;**
* **Turpmāku sadarbības stiprināšanu/attīstīšanu ar trešajām valstīm, lai cīnītos pret nelegālās migrācijas pamatcēloņiem;**
* **Visaptverošu pieeju migrācijas pārvaldībai;**
* **ES iekšējās drošības stiprināšanu, tai skaitā sadarbību starp visām dalībvalstu kompetentajām iestādēm un ES aģentūrām;**
* Sadarbspējas regulu efektīvu un pilnvērtīgu ieviešanu;
* Mākslīgā intelekta inovācijas un attīstību drošības un migrācijas jomā.

Padomes sanāksmē Prezidentūra aicinās ministrus apstiprināt Vadlīnijas, kā arī izteikties par dalībvalstij aktuālākajiem jautājumiem, kas attiecas uz to īstenošanu.

**Latvijas nostāja** (atbilst Ārlietu ministrijas nacionālajai pozīcijai Nr. 1 “*Par Eiropas Savienības Stratēģisko programmu 2019. - 2024. gadam”,* kas 2019. gada 8. maijā saskaņota ar Saeimas Eiropas lietu komisiju, kā arī Iekšlietu ministrijas nacionālajai pozīcijai Nr. 1 “*Par ES tiesībaizsardzības nākotni*”, kas 2019. gada 5. jūnijā saskaņota ar Saeimas Eiropas lietu komisiju):

*Latvija kopumā atbalsta Prezidentūras sagatavoto* ***Stratēģisko vadlīniju projektu. Uzskatām, ka dokumenta pašreizējā redakcija ir visaptveroša un sabalansēta.***

*Pēdējos gados ir sasniegts ievērojams progress gan tiesību aktu izstrādes, gan praktiskās sadarbības attīstīšanas jomā, veidojot vienotu pieeju cīņai ar pašreizējiem izaicinājumiem. Līdz ar to primāri ir nodrošināt spēkā esošo instrumentu kvalitatīvu un efektīvu īstenošanu.*

*Svarīgi ir turpināt darbu pie kvalitatīvas un praktiski piemērojamas migrācijas pārvaldības sistēmas attīstīšanas. Tai ir jānodrošina efektīva migrācijas plūsmu pārvaldība ikdienā un vienlaikus ir jābūt noturīgai krīzes situācijās.*

*Attiecībā uz iekšējo drošību Latvija uzskata, ka to arvien vairāk turpinās ietekmēt straujā tehnoloģiju attīstība un ar to saistītie izaicinājumi. Tādēļ šajā kontekstā ir būtiski attīstīt pārdomātu un koordinētu rīcību gan nacionālā, gan arī ES līmenī.*

Papildus minētajam jāatzīmē, ka š.g. 4. martā notika ES iekšlietu ministru padomes ārkārtas sanāksmē, kurā tika apstiprināts Paziņojums par situāciju pie ES ārējām robežām. Tajā ir pausta gatavība sniegt nepieciešamo atbalstu Grieķijai, Bulgārijai, Kiprai un citām dalībvalstīm, kuras varētu skart Turcijas pieņemtais lēmums atkāpties no 2016. gada 18. marta vienošanās ar ES un “atvērt vārtus” migrantiem uz Eiropu.

Paziņojums cita starpā paredz, ka š.g. 13. marta Padomes sanāksmē tiks turpinātas ministru diskusijas par praktiskiem pasākumiem ES atbildei uz Grieķijas palīdzības lūgumu.

**Latvijas nostāja** ir ietverta Ārlietu ministrijas nacionālajā pozīcijā Nr. 4 *par Sīriju / Turciju*, kas cita starpā paredz atbalstīt ES palīdzības sniegšanu Grieķijai, Bulgārijai un Kiprai ES ārējo robežu stiprināšanā un migrantu atpakaļuzņemšanas jautājumu risināšanā Turcijas pierobežā, vienlaikus atgādinot, ka visi lēmumi par patvēruma meklētāju pārvietošanu no citām dalībvalstīm vai trešajām valstīm uz Latviju ir jāapstiprina Saeimai saskaņā ar Patvēruma likuma 69. pantu.

**II. Latvijas delegācija**

Latvijas delegāciju Padomes sanāksmes laikā vadīs Iekšlietu ministrijas valsts sekretārs Dimitrijs Trofimovs.

Iekšlietu ministrs Sandis Ģirģens

667

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv